《二月二十四日杨廷秀郎中诸友约游西湖佘以小》
宋代·喻良能

都城西头二月尾，湖水平堤縠纹起。
南北山光罨画中，浅深草色裙腰里。
群仙领客泛艅艎，黄帽劈波惊鰋鲤。
中流剧谈闻两岸，阖坐题诗动盈纸。
如渑自足醉朋从，馀沥犹能沾走史。
当年曲水迹已陈，此日渼陂欢莫拟，
蹇予小疾独不至，诗伯索诗殊未已。
笔已老矣何能为，但诵西湖比西子。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。